

 REPUBLIKA HRVATSKA

SPLITSKO-DALMATINSKA ŽUPANIJA

 GRAD OMIŠ

 **Gradsko vijeće**

KLASA: 021-05/21-01/05

URBROJ: 2181-7-03/5-23-24

Omiš, 18. prosinca 2023.

**Z A P I S N I K**

o radu 24. sjednice Gradskog vijeća Grada Omiša

održane 18. prosinca 2023. godine u Omišu, Trg K. Tomislava 6 – Hotel Plaža

Započeto u 180 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Tonći Stanić
5. Ivan Medić, dipl.ing.
6. Martin Bašić, dipl.komunikolog
7. Petar Bulić, dipl.iur.
8. Tomislav Bartulović
9. Karlo Vukasović, bacc.oec.
10. Zdravka Šodan
11. Dr.sc. Dino Belošević

NENAZOČNI ČLANOVI VIJEĆA:

1. Lovrenka Kovačić Bućan, dipl.iur.

2. Tihana Barišić Marunčić dr.med.

3. Josip Banović, dr.med.

4. Ivo Bradarić

OSTALI NAZOČNI:

1. Ivo Tomasović, dipl.oec., gradonačelnik

2. Žarko Kovačić, dipl.ing.agr. zamjenik gradonačelnika

3. Lidija Pavković, dipl.iur., pročelnica Ureda gradonačelnika

4. Stipe Žuljević-Mikas, dipl.ing., pročelnik komunalnog odjela

4. Đeki Stanić, dipl.iur. pročelnik UO za gospodarstvo i društvene djelatnosti

5. Mate Sovulj, dipl.ing., Upravitelj vlastitog pogona

6. Meri Smailagić, dipl.oec., voditeljica odsjeka

7. Zora Lelas Ković, voditeljica odsjeka

8. Goran Fabris, predstavnik tvrtke RUDAN D.O.O. (uz t. 3.)

9. Ana Slamar, predstavnica tvrtke TISSA & PARTNERS (uz t. 3.)

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljanim materijalima.

### **d n e v n i r e d**

1. Usvajanje zapisnika o radu 23. sjednice Gradskog vijeća Grada Omiša
2. Vijećnički upiti
3. Prezentacija koncepta razvoja kampa Ribnjak u Omišu
4. Prijedlog Izmjena i dopuna Proračuna Grada Omiša za 2023.
5. Prijedlog Odluke o izmjeni Odluke o izvršenju Proračuna Grada Omiša za 2023.
6. Prijedlog II. Izmjena i dopuna Programa održavanja komunalne infrastrukture Grada Omiša za 2023. godinu
7. Prijedlog II. Izmjena i dopuna Programa građenja komunalne infrastrukture Grada Omiša za 2023. godinu
8. Prijedlog Odluke o redu na pomorskom dobru
9. Prijedlog Odluke o izmjeni i dopuni odluke o nerazvrstanim cestama u Gradu Omišu
10. Prijedlog Odluke o privremenoj zabrani izvođenja građevinskih radova na području Grada Omiša za 2024.
11. Prijedlog Odluke o izmjeni i dopuni Odluke o raspolaganju nekretninama u vlasništvu Grada Omiša.
12. Prijedlog Dodatka Ugovoru o darovanju nekretnine i uređenju međusobnih odnosa u izgradnji zgrade srednje škole Jure Kaštelan- Omiš
13. Prijedlog Izmjena i dopuna Programa javnih potreba u području socijalne skrbi Grada Omiša za 2023.godinu
14. Prijedlog Izmjena i dopuna Programa javnih potreba u području kulture za Grad Omiš u 2023.godini
15. Prijedlog Odluke o davanju prethodne suglasnosti na Statut javne ustanove „Festival dalmatinskih klapa Omiš“ Omiš

Predsjedavatelj predlaže da točka 4.i 5. budu iza točke 2., a onda točka 3.

Vijećnik Vukasović predlaže da se prije točke 12. uzme pauza od 5 minuta što je predsjedavatelj prihvatio.

Nakon glasovanja utvrđeno da je jednoglasno sa 11 glasova ZA usvojen predloženi dnevni red.

**Ad 1/**

USVAJANJE ZAPISNIKA O RADU 23. SJEDNICE GRADSKOG VIJEĆA GRADA OMIŠA

Na tekst zapisnika o radu 23. sjednice Gradskog vijeća istaknute su slijedeće primjedbe:

**Zvonko Močić** – u točci 14. dnevnog reda – u Odluci treba brisati točku 1., točka 2. postaje točka 1. a točka 3. postaje točka 2.

Nakon prihvaćene izmjene Zapisnik o radu 23. sjednice Gradskog vijeća Grada Omiša je sa 11 glasova ZA jednoglasno prihvaćen.

**Ad 2/**

VIJEĆNIČKI UPITI

**Zvonko Močić** – želi obavijestiti kolege Vijećnike da je poslan dopis Hrvatskim cestama vezano za postavljanje mreže.

**Karlo Vukasović** - na prošlom vijeću smo govorili o dječjim igralištima, pa je i MO Stanići postavio pitanje što je s njihovim igralištem?

Gradonačelnik – potrebno je izmijeniti Prostorni plan i kada se to učini onda taj projekt možemo planirati (kroz rebalans). Sadašnji plan ne dozvoljava niti mogućnost gradnje crkve, pa moramo sačekati donošenje novog plana.

Stipe Žuljević Mikas – kada se stvore uvjeti neće biti problem osigurati sredstva (kroz neke druge proračunske pozicije) kroz rebalans proračuna.

**Petar Bulić** – jesu li obrađene primjedbe vezane za prostorni plan?

Sprave na dječjem igralištu u Tugarima još nisu uklonjene – za što , i kada će?

Ima li kakvih novih saznanja vezano za rekonstrukciju ceste kroz Tugare?

Gradonačelnik – imamo još dva sastanka i onda će biti obrađene sve primjedbe.

Vlastiti pogon ima zaduženje ukloniti sprave na igralištu u Tugarima.

Za sada nemamo nikakvih novih informacija vezano za rekonstrukciju ceste. Zadnja informacija je da se ide u izvlaštenje, tek onda se može ići na glavni projekt i ishođenje dozvole.

**Karlo Vukasović** - u kojoj je fazi zgrada Tiskare Franjo Kluz?

Gradonačelnik – radi se o privatnoj investiciji i kada će se početi graditi mi to ne znamo.

Mi kao Grad smo odlučili da ćemo tamo napraviti cestu, zato se i srušio hangar kako bismo napravili put koji će izaći kod Policije. Ljudi koji su se parkirali na nogostup su se nepropisno parkirali i nije normalno tako parkirati, ne možemo radi toga ne raditi prometnicu.

Nastojati ćemo naravno izvući maksimum, sa pripadajućim parking mjestima, a sve po pravilima struke. Samo preko puta te lokacije je naš veliki parking koji je cijele zime besplatan.

**Karlo Vukasović** – tunel Lisičina?

Gradonačelnik - čim završimo Prostorni plan može se ići u projektiranje i ishođenje građevinske dozvole.

**Zdravka Šodan** – kada se može očekivati otvorenje mosta (prometovanje) i je li istina da kada se taj most otvori da će se zatvoriti most u gradu radi sanacije?

Gradonačelnik – očekujemo da će novi most biti pušten u promet prije početka turističke sezone. U planu je rekonstrukcija mosta ali ne zna točno kada, nije vjerojatno da će biti zatvoren u sred ljeta.

**Ad 4/**

PRIJEDLOG IZMJENA I DOPUNA PRORAČUNA GRADA OMIŠA ZA 2023. GODINU

Gradonačelnik je dostavio prijedlog Izmjena i dopuna proračuna Grada Omiša za 2023. godinu te predložio Gradskom vijeću njihovo donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun izvijestila je u ovom predmetu.

U otvorenoj raspravi sudjelovali su:

**Dino Belošević** – za sport i rekreaciju je planirano 1.115.000 ,a realizirano 689.000 – zašto je tomu tako?

Gradonačelnik – tu se radi samo o sredstvima koja su planirana za pomoćno nogometno igralište koje se nije realizirali u ovoj godini.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 10 glasova ZA i 1 glasom SUZDRŽAN donijete

**I Z M J E N E I D O P U N E**

**Proračuna Grada Omiša za 2023. godinu**

sa tekstom kao u prilogu ovog zapisnika oznake KLASA:400-01/23-01/10, URBROJ:2181-7-03-01/1-23-1.

**Ad 5/**

PRIJEDLOG ODLUKE O IZMJENI ODLUKE

O IZVRŠENJU PRORAČUNA GRADA OMIŠA ZA 2023.G.

Gradonačelnik je dostavio prijedlog Odluke o izmjeni Odluke o izvršenju proračuna Grada Omiša za 2023. godinu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 10 glasova ZA i 1 glasom SUZDRŽAN donijeta

**O D L U K A**

**o izmjeni Odluke o izvršenju proračuna Grada Omiša za 2023. godinu**

sa tekstom kao u prilogu ovog zapisnika oznake KLASA: 400-02/23-01/12, URBROJ:

2181-7-03-01/1-23-3.

**Ad 6/**

PRIJEDLOG II. IZMJENA I DOPUNA PROGRAMA

ODRŽAVANJA KOMUNALNE INFRASTRUKTURE GRADA OMIŠA ZA 2023. GODINU

Gradonačelnik je dostavio prijedlog II. Izmjena i dopuna Programa održavanja komunalne infrastrukture Grada Omiša za 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 10 glasova ZA i 1 glasom SUZDRŽAN donijete

**II. I Z M J E N E I D O P U N E**

**Programa održavanja komunalne infrastrukture Grada Omiša za 2023. godinu**

sa tekstom kao u prilogu ovog zapisnika oznake KLASA:363-01/22-01/372, URBROJ:2181-7-05/1-22-6.

**Ad 7/**

PRIJEDLOG II. IZMJENA I DOPUNA PROGRAMA

GRAĐENJA KOMUNALNE INFRASTRUKTURE GRADA OMIŠA ZA 2023. GODINU

Gradonačelnik je dostavio prijedlog II. Izmjena i dopuna Programa građenja komunalne infrastrukture Grada Omiša za 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Karlo Vukasović** – prezentacijski centar Mirabela – ukupno će biti 260.000 eura smo za projektnu dokumentaciju? Taj je projekt idealan za aplicirati na europske fondove, zašto se to nije učinilo, tko radi projektnu dokumentaciju, molio bi uvid u izrađenu projektnu dokumentaciju do sada i naziv tvrtke koja ju je izradila. Što se zapravo dobiva sa tim prezentacijskim centrom, postoji li studija isplativosti?

Zora Lelas Ković – radi se o projektu uređenja cijelog područja na kojem se nalazi kula Mirabela, infrastrukturno, statički i u samoj kuli – bunkeru biti će interpretacijski centar vezano za kulturnu i prirodnu baštinu grada Omiša. Projekt je prijavljen na europske izvore financiranja, otvoren je natječaj i s obzirom da se radi o kuli i zemljištu koje je u vlasništvu RH to podrazumijeva određenu proceduru koju moramo provesti kod Uprave za državnu imovinu koja je u tijeku.
Projektna dokumentacija se sastoji od Idejnog projekta, a suglasnost na građevinsku dozvolu dobiti ćemo isključivo ako dostavimo Glavni projekt i Studiju izvodivosti.

Izrada glavnog projekta je izabrana temeljem otvorenog postupka javne nabave na koju je pristigla samo jedna ponuda – Arhitektica Josipa Ružić iz Solina. U cijenu projektne dokumentacije uključen je i projektantski nadzor.

Gradonačelnik - u fazi smo ishođenja građevinske dozvole, uskoro se otvara javni poziv za sufinanciranje i da bismo se na njega mogli pravovremeno javiti treba nam suglasnost Ministarstva.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 10 glasova ZA i 1 glasom suzdržan donijete

**II. I Z M J E N E I D O P U N E**

**Programa građenja komunalne infrastrukture Grada Omiša za 2023. godinu**

sa tekstom kao u prilogu ovog zapisnika oznake KLASA:363-01/22-01/371, URBROJ…2181-7-05/1-22-6.

**Ad 3/**

PREZENTACIJA KONCEPTA RAZVOJA KAMPA RIBNJAK U OMIŠU

Predstavnik tvrtke RUDAN D.O.O., gospodin Goran Fabris, član uprave zadužen za turizam, Gradskom vijeću Grada Omiša izložio je, odnosno prezentirao koncept i plan razvoja kampa Ribnjak u Omišu.

Uvodno je iskazao zadovoljstvo prvom godinom zakupa koja je nadmašila njihova očekivanja, ponajprije zahvaljujući djelatnicima koji su se maksimalno angažirali i kojima na tome ovim putem zahvaljuje.

Na ovoj prezentaciji želi upoznati gradske vijećnike sa ambicijama tvrtke RUDAN D.O.O. u daljnjem poslovanju kampa Ribnjak, odnosno njegovim razvojem i podizanjem na nivo od najprije 4, a kasnije i 5 zvjezdica.

Jedna od obaveza iz Ugovora o zakupu je da do 3. mjeseca 2028.g. infrastruktura samog kampa se mora podići na nivo 4 zvjezdice. Konačni cilj je da kamp bude na nivou 5 zvjezdica, za to je potrebna suradnja Grada Omiša.

To bi značilo da će u kampu biti manje parcela, nešto manje gostiju, a po većoj cijeni.

Kolegica iz Studia TISSA&PARTNERS (koji su radili neke od najpoznatijih kampova) prezentirati će kako bi to izgledalo nakon ulaganja koje bi ukupno bilo cca 10 milijuna €.

Dovođenje kampa na nivo od 5 zvjezdica zahtijeva i neke zahvate u prostoru kojih kod 4 zvjezdice nema. Prvenstveno se tu radi o sanitarnom čvoru , veličine kupatila, sadržaji igrališta, zatvoreni bazen i wellness, međutim to se prema trenutno važećem UPU ne može graditi.

Jedan od jako bitnih izmjena je i sama plaža za koju u sadašnjem UPU stoji da se može nasipavati do 15% prostora, no ne piše gdje. Mole da se omogući nasipavanje plaže do mogućeg maksimuma iz jednostavnog razloga što na nju treba stati 1000-1500 ljudi koji će boraviti u kapu nego mora biti dostupna i svim građanima Omiša kao i njihovim gostima.

Uslijedila je powerpoint prezentacija Studia TISSA&PARTNERS iz Poreča (gđa. Ana Slamar).

Nakon toga predsjedavatelj je otvorio raspravu u kojoj su sudjelovali:

**Karlo Vukasović** – važno je da se razmišlja o lokalnim ljudima i da će njima plaža biti dostupna. Pitao bi što je sa salom za pireve (vjenčanja) koja je do sada radila- hoće li to biti moguće i ubuduće.

Ana Slamar – neće biti samo za pireve, nego će to biti ugostiteljski sadržaj velike kvadrature pa će se i takva događanja moći organizirati.

Goran Fabris – kada se kap dovede do razine 5 zvjezdica mobile home na plaži će se naplaćivati 800-900 eura dnevno. Već se ove godine uspjela postići cijena od 500 eura.

Kada imamo goste takve platežne kategorije onda se ne možete napraviti pir u vrijeme njegovog boravka (7. i 8. mjesec). No, restoran će postojati, nadamo se da ćemo imati goste tokom cijele godine i da će restoran biti na usluzi gostima kampa. Ako kamp bude prazan zimi biti će onda i pir u restoranu, no to nije primarna ideja.

Niti jedan sadržaj nećemo zatvarati za vanjske goste (ni wellness, ni bazene ni restorane), no to će uvijek biti pitanje cijene ulaznice , što će naravno ovisiti o popunjenosti kampa.

**Zvonko Močić** – važno je istaknuti da će sve ove prezentirane objekte i sadržaje zakupnik sam investirati, izgraditi, kao i nasipanje plaže, Grad tu neće ništa ulagati nego samo omogućiti uvjete da se to izgradi.

Nakon zakupa svi ti sadržaji ostaju gradu bez ikakve naknade.

**Dino Belošević** – drago mu je da su zakupnici zadovoljni sa prvom odrađenom sezonom, kao što mu je drago čuti da kamp ni u budućnosti neće biti zatvoreni prostor nego će biti dostupan svim našim građanima i gostima.

Mi kao vijećnici smo ovdje da zastupamo interese naših građana a on posebno želi zastupati interese sportskih grupacija. Stoga pita postoji li mogućnost da se tvrtka RUDAN d.o.o. aktivnije uključi u podršku društveno kulturnim, sportskim aktivnostima što bi bilo na korist i investitoru i gađanima? Ne misli tu samo na financijski angažman nego primjerice izradu odbojkaškog terena za naš odbojkaški klub ili nešto sl.

Goran Fabris – drago mu je što je postavljeno ovo pitanje jer oni kao tvrtka su vodili razgovore sa više sportskih društava, a suradnju su ostvarili sa KK Omiš čiji su sada sponzori.

Postavljena su jasna pravila igre, koja važe i za sve druge sportske klubove ili druge kulturne aktivnosti tako da ako netko ima neke kontakte slobodno neka se slobodno obrate.

Sa KK Omiš rade na uspostavi košarkaškog kampa kroz koji bi išla promocija kampa a time i Omiša. Razgovore vode i sa ženskim KK Omiš, sa nogometašima također pa će se vidjeti kako ćemo to dogovoriti.

Ideja je da se dva do tri puta godišnje radi neki oblik „Gusarskih večeri“ za goste kampa u suradnji s Udrugom Omiški gusari. Svakako spremni su na suradnji sa svim kulturnim i sportskim udrugama na obostrano zadovoljstvo i ovim putem poziva sve zainteresirane za suradnju da se jave kako bi razgovarali o mogućim oblicima suradnje.

**Petar Bulić** – iz izlaganja je razvidno da za buduća ulaganja u kamp je ograničavajući faktor Prostorni plan, i da investitor nije zadovoljan sa mogućim postotkom nasipanja plaže.

Jesu li to jedini ograničavajući faktori ili ima još nešto što bi trebali istaknuti?

Goran Fabris – na ovom Gradskom vijeću željeli su izložiti preduvjete za podizanje kampa na nivo 5 zvjezdica kako slijedi:

1. Rušenje postojećeg sanitarnog čvora među parcelama (zona A) te gradnja novog većeg sanitarnog čvora
2. Mogućnost postavljanja opreme kao mobile homova ili glamping kućica u zonu A
3. Mogućnost postavljanja opreme i uređivanja putova i prometnica unutar zone zaštitnog zelenila označene po obodu kampa
4. Mogućnost ostvarivanja pomoćnih ulaza u kamp s istočne prometnice za ulaz u gospodarsko dvorište te protupožarni ulaz na dnu istočne prometnice
5. Dokaz pravnog interesa za ZK-ove čestica u obuhvatu zahvata kampa bez tereta
6. Odobriti pravo građenja na ime investitora
7. Pomicanje zone sporta za cca 1,5 m u odnosu na označenu zonu u PUP-u. Prilikom toga zadržala bi se postojeća veličina zone.
8. Omogućiti povećanje postotka nasipavanja plaže na minimalno 45% u odnosu na dosadašnjih 15% definiranih UPU-om
9. Omogućiti 10-godišnju koncesiju plaže
10. Premjestiti koridor obalne šetnice južno od postojećih tamarisa

**Tomislav Bartulović** – što se tiče maksimalnog nasipanja plaže, koliko bi to bilo povećanje u odnosnu na postojeće stanje? Koji bi sadržaji bili na toj plaži?

Goran Fabris – veće nasipavanje plaže je nužno potrebno ukoliko želimo postići to da svi koji žele doći na tu plažu to i mogu – gosti kampa, građani, iznajmljivači i njihovi gosti.

Nasipavanje plaže nije nužno samo kampu, nego destinaciji kao takvoj koja bi tada mogla primiti toliku količinu ljudi. Sada jednostavno nemaju svi gdje fizički stati.

Sadržaji bi bili razni, od vodenih sportova, do ležaljki, aqua park, ronjenje, sve što je moguće realizirati na plaži.

**Karlo Vukasović** – rečeno je da neće biti ograničavanja prava u kamp za domaće stanovništvo, no koji je načelno vaš stav kada bi kamp ostvario nivo od 5 zvjezdica po ovom pitanju? U interesu je investitora da ima ekskluzivnu plažu, pogotovo za kamp od 5 zvjezdica.

Goran Fabris - za ovako mali kamp nema potrebe za ekskluzivnom plažom niti za ikakvim ograničenjima.

Gradonačelnik – važno je spomenuti da ćemo uskoro krenuti u izgradnju šetnice koja spaja obalu Cetine sa Dugim Ratom, šetnica ide kroz kamp, malo iznad postojećih tamarisa tako da neće biti nikakvih problema oko pristupa plaži, pomorsko dobro mora biti dostupno svima.

Nakon zaključenja rasprave predsjedavatelj predlaže tekst prijedloga ZAKLJUČKA.

**Dino Belošević** – zašto vijećnici nisu dobili taj tekst Zaključka ako je već bio spreman od strane gradskih službi?

**Zvonko Močić** – prijedlog zaključka je napravljen kada smo čuli prezentaciju i sada će ga pročitati vijećnicima

Z A K LJ U Č A K

Prihvaća se prijedlog koncepta ulaganja u auto kamp Ribnjak koji su predstavili predstavnici zakupnika RUDAN d.o.o., zakupnika iz ugovora o zakupu auto kampa na predjelu Ribnjak u Omišu (KLASA.372-01/22-01/9, URBROJ:2181-7-02-19 od 21.11.2022.).

Temeljem odredbe čl. 9 navedenog Ugovora, zakupnik je obvezan do 1.3.2028. godine urediti kamp o vlastitom trošku radi obavljanja djelatnosti na razini kampa kategoriziranog kao „kamp sa četiri zvjezdice“ dok će prema prezentiranom konceptu zakupnik RUDAN d.o.o. izvršiti ulaganje kojim će se postići kategorizacija „kampa pet zvjezdica“.

Radi postizanja navedenog , neophodna je Izmjena i dopuna UPU Ribnjak sa uvrštenjem odredbi, sukladno zahtjevu zakupnika, na temelju kojih će se omogućiti navedena viša kategorizacija.

S obzirom da iz prihvaćenog koncepta ulaganja u auto kamp Ribnjak proizlaze obveze za zakupnika RUDAN d.o.o. i za zakupodavca GRD OMIŠ, a koje ne predstavljaju izmjene uvjeta iz javnog natječaja za zakup kampa, sklopit će se dodatak Ugovora o zakupu kojim će se:

* Utvrditi obveza zakupnika da u roku od 3 godine od dana donošenja Izmjena i dopuna UPU Ribnjak izvrši sve radnje potrebne za kategorizaciju „kamp pet zvjezdica“,
* Utvrditi obveza zakupodavca da provede postupak Izmjena i dopuna UPU Ribnjak sa odredbama na temelju kojih će se omogućiti viša kategorizacija;
* Utvrditi obvezu zakupnika da dostavi zakupodavcu projektnu dokumentaciju radi ishođenja građevinske dozvole za izvođenje radova na objektima restoran i sanitarni čvor (u središnjem dijelu kampa) i na temelju koje će Grad Omiš radi ishođenja građevinske dozvole osnovati pravo građenja u korist zakupnika, koje će trajati do kraja zakupa auto kampa Ribnjak, a istekom roka zakupa izbrisat će se upis prava građenja, a zgrade izgrađene na temelju istog postat će vlasništvo Grada Omiša.

**Karlo Vukasović** – ima primjedbu samo na to što ovaj tekst zaključka nije dostavljen vijećnicima, ne može glasati o nečemu što nije vidio, ne zna što je sa ekološkom studijom ovog projekta, možda da se sve to dostavi u materijalima za iduću sjednicu kada bi sve to mogli bolje proučiti i donijeti svoj stav.

Goran Fabris – ovdje je jasno definirana jedna stvar a to je da AKO Gradsko vijeće i sve ostale stručne službe odobre Izmjene UPU Ribnjak onda smo mi dužni ispoštovati stavke iz ovog Zaključka.

Zora Lelas Ković – ova je točka zamišljena je upravo tako da investitor svima nama (usmeno) prezentira svoj plan, a prijedlog Zaključka je sada predložen.

Ugovorom o zakupu predviđeno je da se moraju izvršiti radovi da bi kamp imao četiri zvjezdice, a sada trebamo koncept da se sve napravi da kamp ima kategoriju pet zvjezdica.

Ni u ugovoru ni u natječajnim uvjetima se ništa ne mijenja, ovo je bonus za koji treba provesti određene korake.

Radi se o tome da li načelno prihvaćamo ideju investitora da poduzima aktivnosti koje podižu kamp na nivo pet zvjezdica? Svaki slijedeći poduzeti korak će biti raspravljen na sjednicama Gradskog vijeća.

Danas ne odlučujemo o izmjenama i dopunama UPU Ribnjak samo se načelno prihvaća ili ne prihvaća ideja da se kamp kategorizira na pet zvjezdica.

**Petar Bulić** –ne radi o tome da netko ne želi boljitak grada i da se ne želi dati RUDAN d.o.o. da podigne nivo kampa na 5 zvjezdica, nego o tome da se ovdje sada servira Zaključak za kojega ste imali smjernice i upute po kojima je on izrađen. Mi smo samo željeli tako bitan dokument dobiti na vrijeme da ga možemo razmotriti.

**Zvonko Močić** – pa upravo je ova prezentacija objašnjenje predloženog Zaključka, u Zaključku ne stoji ništa što u ovoj prezentaciji nije predstavljeno i raspravljeno.

Nakon zaključenja rasprave predsjedavatelj je prijedlog Zaključka dao na glasovanje potom je utvrđeno da je jednoglasno sa 10 glasova ZA i 1 glasom PROTIV donijet

**ZAKLJUČAK**

**sa tekstom kao u prilogu ovog zapisnika oznake**

**KLASA:372-01/22-01/9, URROJ:2181-7-01-23-29.**

**Ad 8/**

PRIJEDLOG ODLUKE O REDU NA POMORSKOM DOBRU

Gradonačelnik je dostavio prijedlog Odluke o redu na pomorskom dobru te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Karlo Vukasović** – u čl. 12 plaže se dijele na javne i morske plaže posebne namjene, a kasnije se termin morske plaže posebne namjene ne spominje, pa da se u budućnosti ne bi dogodilo da netko ogradi tu plažu posebne namjene predlaže da i taj termin stavimo u čl. 13.

Stipe Žuljević Mikas – plaža posebne namjene ne može niti nastati bez našeg odobrenja, tako da nema potrebe.

Gradonačelnik – ovdje se radi o Odluci o redu na pomorskom dobru kako bi redari mogli po njoj djelovati, a ne o tome koja je vrsta (karakter) plaže.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 10 glasova ZA i 1 glasom SUZDRŽAN donijeta

**O D L U K A**

**o redu na pomorskom dobru**

sa tekstom kao u prilogu ovog zapisnika oznake KLASA:342-02/23-01/09, URBROJ:2181-7-05-01/1-23-06.

**Ad 9/**

PRIJEDLOG ODLUKE

O IZMJENI I DOPUNI ODLUKE O NERAZVRSTANIM CESTAMA U GRADU OMIŠU

Gradonačelnik je dostavio prijedlog Odluke o izmjeni i dopuni Odluke o nerazvrstanim cestama u Gradu Omišu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Petar Bulić** – da li Grad radi provođenja elaborata nerazvrstanih cesta?

Stipe Žuljević Mikas – naručili smo evidentiranje nerazvrstanih cesta na području Piska i Nemire i tako ćemo ići i dalje za druga naselja.

Plan je kroz nekoliko godina provesti elaborate za sve nerazvrstane ceste na cijelom području grada.

Tu su potrebna i značajna financijska sredstva.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa glasova donijeta

**O D L U K A**

**o izmjeni i dopuni Odluke o nerazvrstanim cestama u Gradu Omišu**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/3-23-75.

**Ad 10/**

PRIJEDLOG ODLUKE O PRIVREMENOJ ZABRANI

IZVOĐENJA GRAĐEVINSKIH RADOVA NA PODRUČJU GRADA OMIŠA ZA 2024. GODINU

Gradonačelnik je dostavio prijedlog Odluke o privremenoj zabrani izvođenja građevinskih radova na području Grada Omiša za 2024.g. te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa glasova donijeta

**O D L U K A o privremenoj zabrani**

**izvođenja građevinskih radova na području Grada Omiša za 2024. godinu**

sa tekstom kao u prilogu ovog zapisnika oznake KLASA:363-01/23-01/508, URBROJ:2181-7-05-01/1-23-06.

**Ad 11/**

PRIJEDLOG ODLUKE O IZMJENI I DOPUNI ODLUKE

O RASPOLAGANJU NEKRETNINAMA U VLASNIŠTVU GRADA OMIŠA

Gradonačelnik je dostavio prijedlog Odluke o izmjeni i dopuni Odluke o raspolaganju nekretninama u vlasništvu Grada Omiša te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa glasova donijeta

**O D L U K A**

**o izmjeni i dopuni Odluke o raspolaganju nekretninama u vlasništvu Grada Omiša**

sa tekstom kao u prilogu ovog zapisnika oznake KLASA:940-01/23-01/261, URBROJ:2181-7-05-02/1-23-04.

**Ad 12/**

PRIJEDLOG DODATKA UGOVORU O DAROVANJU NEKRETNINE I UREĐENJU MEĐUSOBNIH ODNOSA U IZGRADNJI ZGRADE SREDNJE ŠKOLE JURE KAŠTELAN OMIŠ

Gradonačelnik je dostavio prijedlog Dodatka ugovoru o darovanju nekretnine i uređenju međusobnih odnosa u izgradnji zgrade srednje škole Jure Kaštelan Omiš, te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Karlo Vukasović** – što kažu iz Županije, što i kada od njih možemo očekivati?

Gradonačelnik – mi rok moramo produžiti kako oni ne bi rekli da im mi nismo omogućili gradnju škole. Mi sa ovim prijedlogom produžujemo rok, i jedini način da se dozvola konzumira je da oni započnu barem sa pripremnim radovima. Važno je da Grad Omiš napravi sve preduvjete da bi se škola mogla početi graditi.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa glasova donijeta

**O D L U K A**

**kojom se daje suglasnost gradonačelniku na sklapanje Dodatka br. 1. Ugovora o darovanju nekretnine i uređenju međusobnih odnosa u izgradnji zgrade srednje škole Jure Kaštelan Omiš**

sa tekstom kao u prilogu ovog zapisnika oznake KLASA:943-01/18-01/20, URBROJ.2181-7-05-02/1-23-3.

**Ad 13/**

PRIJEDLOG IZMJENA I DOPUNA PROGRAMA

JAVNIH POTREBA U PODRUČJU SOCIJALNE SKRBI GRADA OMIŠA ZA 2023.GODINU

Gradonačelnik je dostavio prijedlog Izmjena i dopuna Programa javnih potreba u području socijalne skrbi Grada Omiša za 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da su jednoglasno sa glasova donijete

**I Z M J E N E I D O P U N E P R O G R A M A**

**javnih potreba u području socijalne skrbi Grada Omiša za 2023. godinu**

sa tekstom kao u prilogu ovog zapisnika oznake KLASA:550-01/23-01/03, URBROJ:2181-7-04/5-23-6.

**Ad 14/**

PRIJEDLOG IZMJENA I DOPUNA

PROGRAMA JAVNIH POTREBA U PODRUČJU KULTURE ZA GRAD OMIŠ U 2023.G.

Gradonačelnik je dostavio prijedlog Izmjena i dopuna Programa javnih potreba u području kulture za Grad Omiš u 2023. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

Nakon zaključenja rasprave predsjedavatelj je prijedlog dao na glasovanje potom je utvrđeno da je sa glasova donijet

**I Z M J E N E I D O P U N E P R O G R A M A**

**javnih potreba u području kulture za Grad Omiš u 2023. godini**

sa tekstom kao u prilogu ovog zapisnika oznake KLASA:611-08/23-01/01, URBROJ:2181-7-04/1-23-4.

**Ad 15/**

PRIJEDLOG ODLUKE O DAVANJU PRETHODNE SUGLASNOSTI

NA STATUT JAVNE USTANOVE „FESTIVAL DALMATINSKIH KLAPA OMIŠ „ OMIŠ

Gradonačelnik je dostavio prijedlog Odluke o davanju prethodne suglasnosti na Statut javne ustanove „Festival dalmatinskih klapa Omiš“ Omiš, te predložio Gradskom vijeću njezino donošenje.

Pisani materijalu uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi nitko nije sudjelovao .

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A o davanju prethodne suglasnosti**

**na Statut javne ustanove „Festival dalmatinskih klapa Omiš“ Omiš**

sa tekstom kao u prilogu ovog zapisnika oznake KLASA:611-02/23-01/04, URBROJ2181-7-04/1-23-3.

Završeno u 21.00 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.